Διώξεις κατά οκτώ τραπεζών με την κατηγορία ότι σχημάτισαν καρτέλ στην αγορά κρατικών ομολόγων άσκησε η αρχή ανταγωνισμού της Ευρωπαϊκής Επιτροπής.

Σύμφωνα με την Ευρωπαϊκή Επιτροπή οι τράπεζες αυτές, οι οποίες δεν κατονομάζονται, δημιούργησαν καρτέλ κρατικών ομολόγων της Ευρωζώνης την χρονική περίοδο από το 2007 μέχρι το 2012.

Οι κατηγορίες εστιάζονται στο γεγονός πως ορισμένοι χρηµατιστές-διαπραγµατευτές (traders) στις τράπεζες αντάλλαξαν εμπορικά ευαίσθητες πληροφορίες και συντόνισαν επενδυτικές στρατηγικές για την αγορά και πώληση ευρωπαϊκών κρατικών ομολόγων. Ο συντονισμός έγινε κυρίως μέσω διαδικτυακών φόρουμ συζητήσεων, σημειώνει η Επιτροπή.

«Η Επιτροπή έχει ανησυχίες ότι σε διαφορετικές περιόδους από το 2007 ως το 2012, οι οκτώ τράπεζες συμμετείχαν σε καρτέλ το οποίο είχε σαν στόχο να διαστρεβλώσει τον ανταγωνισμό κατά την απόκτηση και τη διαπραγμάτευση ευρωπαϊκών κρατικών ομολόγων» υπογραμμίζει η ανακοίνωση.

Στις 20 Δεκεμβρίου, οι Βρυξέλλες είχε επιβάλλει ποινές για συμμετοχή σε καρτέλ ομολόγων στις Credit Suisse, Credit Agricole, Deutsche Bank και Bank of America Merrill Lynch.

Πηγή: ΑΠΕ-ΜΠΕ